På en våd, kold og mørk januardag som i dag er det ikke meget, vi har set til lyset. Men i Kildeparken vil der fra søndag aften være masser af lys - for resten af januar er der lysfestival.

Der er fuldt blus på farverne i Kildeparken, hvor smukke og farverige lysinstallationer lyser op i mørket. Det skyldes driftige sjæle i Aalborg Kongres og Kultur Center og Aalborg Karneval, som står bag lysfestivalen, som netop hedder: "Lys i Mørket". - Det begyndte for et års tid siden under corona, hvor der var nogle arrangementer, vi ikke fik lov til at afholde, og så aftalte vi med Karnevallet, at vi ville lave noget andet end det, vi er vant til, og der kom lys i mørket op, siger teknisk chef, Søren Kabbel Dalgaard fra Aalborg Kongres og Kultur Center. Forrige år foregik festivalen i december. I år er valget faldet på januar - månedernes mandag, som Søren Kabbel Dalgaard benævner årets første måned. - Vi gør det for at gøre folk glade. Der sker ikke så meget i januar - julen er overstået - og vi vil gerne give folk et lys i mørket, når de går igennem Kildeparken, siger han. Hos Aalborg Karneval er det sekretariatschef Sjaja Haddadi, der er med til at lave lysfestivalen. - Når vi ikke kan gøre det, vi plejer, må vi gøre noget andet. Og den energi har AKKC også, så vi matcher hinanden rigtig godt. Vi finder bare på noget, der giver folk oplevelser, siger hun. Lysfestivalen ”Lys i Mørket” slutter 30. januar, og ses bedst, når det er mørkt - så der er mange timer, man kan glæde sig over lyset i Kildeparken.